FELHÍVÁS

Szolnok Megyei Jogú Város Önkormányzata a „Szolnok Hazavár Program” keretében lehetőséget biztosít a szolnoki kötődésű, felsőfokú vagy középfokú végzettségű, szolnoki székhelyű, telephelyű, vagy szolnoki fiókteleppel rendelkező munkáltatónál végzettségének megfelelő munkaszerződés alapján munkaviszonyban álló fiatalok lakhatásának megoldására.

A program keretén belül lehetőség van garzonházakban lévő önkormányzati bérlakás bérbeadását kérelmezni.

A „Szolnok Hazavár Programban” történő bérbeadásra az a szolnoki kötődésű (az a személy, aki általános iskolai, vagy középfokú tanulmányait Szolnokon végezte),

1. felsőfokú végzettségű, 30. életévét be nem töltött személy jogosult, aki szolnoki székhelyű, telephelyű, vagy szolnoki fiókteleppel rendelkező munkáltatónál végzettségének megfelelő munkaszerződés alapján dolgozik, diplomája kiállításától 5 év még nem telt el, valamint az önkormányzati tulajdonban lévő lakások bérletéről és elidegenítéséről szóló 12/2023. (V.26.) önkormányzati rendeletben (továbbiakban: rendelet) szabályozott általános bérbeadási feltételeknek megfelel, kivéve a rendelet 5. § (1) bekezdés b) pontjában foglaltakat és a „Szolnok Hazavár Program” portálján regisztrált, vagy
2. középfokú végzettségű, 30. életévét be nem töltött személy jogosult, aki szolnoki székhelyű, telephelyű, vagy szolnoki fiókteleppel rendelkező munkáltatónál végzettségének megfelelő határozatlan idejű munkaszerződés alapján dolgozik, a szakképesítését igazoló dokumentum kiállításától 5 év még nem telt el, valamint a rendeletben szabályozott általános bérbeadási feltételeknek megfelel, kivéve a rendelet 5. § (1) bekezdés b) pontjában foglaltakat és a „Szolnok Hazavár Program” szabályai szerint a gyakornoki programban részt vesz.

Lakás bérletére jelentkezni a honlapon megtalálható, *„Szolnok Hazavár Programban” történő részvétel alapján bérlakás bérbeadására irányuló kérelem* nyomtatvány kitöltésével lehet. A kérelemhez mellékelni kell a munkaszerződést, a munkahelyi vezető ajánlását és a felsőfokú végzettséget igazoló oklevél vagy a középfokú végzettséget igazoló bizonyítvány másolatát.

A kérelmet Szolnok Megyei Jogú Város Polgármesteréhez kell címezni, de a Polgármesteri Hivatal Szociális Támogatások Osztályánál (Szolnok, Kossuth tér 1. fszt.) kell benyújtani.

A programmal kapcsolatos tájékoztatás az 56/503-584-es telefonszámon Nagyné Deli Erikától kérhető.

A bérbeadásról a „Szolnok Hazavár Program” Munkacsoport javaslata alapján a polgármester dönt. A bérbeadás öt éves határozott időre történik, de legfeljebb ezen időn belül addig, amíg a bérlő szolnoki székhelyű, telephelyű vagy szolnoki fiókteleppel rendelkező munkáltatónál végzettségének megfelelő munkaszerződés alapján dolgozik.

A bérleti szerződés megkötésének előfeltétele az óvadék (összege a lakbér összegének a háromszorosa) befizetéséről szóló igazolás megléte, melyet legkésőbb a bérleti szerződés megkötésének napján a lakásüzemeltetőnél be kell mutatni.